Predkladacia správa

Minister vnútra Slovenskej republiky predkladá na rokovanie vlády Slovenskej republiky materiál „Návrh na Vyhlásenie Slovenskej republiky o ustanovení Europolu ako ústredného úradu na boj proti falšovaniu eura“.

Dňa 16. júla 2005 nadobudlo platnosť Rozhodnutie Rady 2005/511/SVV zo dňa 12. júla 2005 o ochrane eura proti falšovaniu ustanovením Europolu ako ústredného úradu na boj proti falšovaniu eura. 
V predmetnom rozhodnutí Rada rozhodla, že pre členské štáty, ktoré sú zmluvnými stranami Medzinárodného dohovoru o potieraní falšovania meny (Ženeva 20. apríl 1929) (ďalej len „Ženevský dohovor“), vystupuje Europol v súlade s vyhlásením ako ústredný úrad na boj proti falšovaniu eura v zmysle prvej vety článku 12 Ženevského dohovoru. Ak ide o falšovanie všetkých ostatných mien a funkcie ústredného úradu, ktorými nebol Europol podľa vyhlásenia poverený, zostávajú v platnosti existujúce právomoci vnútroštátnych ústredných úradov; vlády členských štátov, ktoré sú zmluvnými stranami Ženevského dohovoru, vydajú vyhlásenie a poveria zástupcu Spolkovej republiky Nemecko, aby postúpil vyhlásenie generálnemu tajomníkovi Organizácie Spojených národov.
	Euro sa stále viac stáva svetovou menou, a preto sa stáva aj hlavným cieľom medzinárodných organizácií falšovateľov. Vzhľadom na to, je potrebné zabrániť ďalšiemu nárastu počtu falzifikátov eura, ktorý by ohrozil voľný obeh bankoviek a mincí eura a zvýšiť spoluprácu medzi členskými štátmi navzájom a medzi členskými štátmi a Europolom s cieľom posilniť systém ochrany eura mimo územia Európskej únie.

	Predkladaný materiál zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.

	Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.